Čuvida
Cello, flauta, oboa i bas,
A na balu, ko na valu Luna,
S obrazinom tajne od baršuna,
Kolombina mijenja lažni glas.

U Dijane nije ljepši stas
S ritmovima kao vruća struna
Što se trza strašnih sa laguna,
Kad je život tek Otelov čas.

Otkud je, iz Rima, iz Pariza?
Što je, duvna, sablast il markiza,
Ili Venus, spremna leći svagda?

S maskom simbol, Žena i Sirena,
Sjeća me na Poea (... i Montépina! )
S okom mačke, zmije i smaragda.

Pjesme (Matoš)